ธปท.จับตาเงินร้อนต่างชาติเก็งกำไรพันธบัตรระยะสั้น
ธปท. จับตาเงินร้อนเก็งกำไรในตลาดพันธบัตรระยะสั้น ยอมรับเงินทุนต่างชาติไหลเข้าหลายช่องทาง หนุนเงินบาทแข็งค่า ยืนยันไม่ได้แข็งค่ามากสุดในภูมิภาค
24 ก.พ. 2555

ธปท. จับตาเงินร้อนเก็งกำไรในตลาดพันธบัตรระยะสั้น ยอมรับเงินทุนต่างชาติไหลเข้าหลายช่องทาง หนุนเงินบาทแข็งค่า ยืนยันไม่ได้แข็งค่ามากสุดในภูมิภาค 
นางสุชาดา กิระกุล รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวว่า ในช่วงนี้ที่ประเทศกรีซมีการแก้ไขปัญหาหนี้ชัดเจนขึ้น ก็มีเงินทุนไหลมีเงินทุนไหลเข้า ซึ่งในจำนวนนี้ก็มีเงินร้อน(Hot Money )จากทางสหรัฐและยุโรป ที่มีสภาพคล่องสูงเข้ามาหาผลตอบแทนที่สูงกว่า และเข้ามาเก็งกำไรในภูมิภาคเอเซียและไทยมากขึ้น โดยเงินร้อนเลือกเข้าลงทุนในตลาดพันธบัตร(บอนด์)ระยะสั้นอายุ 14 วัน  อายุ 1 เดือนค่อนข้างมาก ซึ่งธปท.อยู่ระหว่างติดตามดูว่าเงินเหล่านี้เก็งกำไรมากไปหรือไม่ และจำเป็นต้องทำอะไรหรือไม่ 
“ในช่วงสับดาห์นี้ยอมรับว่าเงินไหลเข้ามามากขึ้น ทั้งในตลาดหุ้นที่ตั้งปีถึงตอนนี้ไหลเข้ามาแล้วประมาณ 1,500 ล้านเหรียญสหรัฐ แต่เข้ามาในตลาดพันบอนด์มากกว่า โดยเฉพาะบอนด์ระยะสั้น ซึ่งเรา กำลังจับตามดูว่าเงินเหล่านี้จะเข้ามาเก็งกำไรมากเกินไปหรือเป็นช่องทางในการหาผลประโยชน์อื่นหรือไม่ และยังมีเงินจากการทำประกันในต่างประเทศไหลเข้ามาอีก ทำให้ค่าเงินบาทแข็งค่าเร็วขึ้น ในช่วง1-2 วันที่ผ่านมา แข็งขึ้นวันละ 10 สตางค์” นางสุชาดากล่าว 
ทั้งนี้ ค่าเงินบาทวันนี้เคลื่อนไหวที่ระดับ 30.23-30.25 บาทต่อเหรียญสหรัฐ มีทิศทางแข็งค่าขึ้น แต่ยังเคลื่อนไหวในทิศทางเดียวกับสกุลในภูมิภาค ไม่ได้แข็งคามากที่สุด โดยต้นปีที่ผ่านมาค่าเงินบาทแข็งคาขึ้น 4% เงินรูปีของอินเดียแข็งค่า 8% มาเลเซียแข็งค่า 5% เกาหลีใต้แข็งค่า 2-3%